Xhemal Ali Pazari

Xhemal Ali Pazari i thirrur nga bashkëkohësit Xhemal Efendì (Tiranë, 17 qershor 1864 - nëntor 1955) ka qenë sheh i tarikatit Halveti si i vëllai Sheh Ahmet Pazari, bekoi ngritjen e flamurit shqiptar në vendlindjen e tij nëntorin e 1912, përfaqësues i rëndësishëm i Komunitetit Mysliman Shqiptar dhe deputet në Kuvendit Kushtetues. 

 Biografia 
Xhemal Ali Pazari, djali i shejh Ali Pazarit (1815-1876), vëllai i shejh Ahmet Pazarit, lindi më 17 qeshor 1864 në Tiranë, ku kreu mësimet fillestare dhe medresenë, kurse studimet i vazhdoi në Kajro, ku diplomoi në Filozofi e Teologji në Universitetin e al-Az’harit në Egjipt.

U burgos nga regjimi xhonturk në periudhën 1909-1910 sepse ishte ndër përkrahësit e arsimit në gjuhën shqipe me 27 patriotë të tjerë si Hafiz Ibrahim Dalliu, Fuat beg Toptani, etj. Bekoi ngritjen e flamurit dhe pavarsinë e Shqipërisë më 26 nëntor 1912 në Tiranë. 

Gjatë periudhës 1922-1923 mbajti detyra në pushtetin lokal të Tiranës, anëtar i Këshillit Bashkiak dhe më 1924 është dhe nënkryetar i Bashkisë së Tiranës. Për më shumë se një dekadë është ndër drejtuesit kryesorë të Komunitetit Mysliman Shqiptar. 

Më 1943 në Kuvendin Kombëtar të Mbretërisë Shqiptare u zgjodh deputet i prefekturës së Tiranës. 

Pas hyrjes së regjimit komunist, me datë 17 shkurt 1948, Gjykata Ushtarake Tiranë e deklaroi fajtor se ka «bërë pjesë në një grup kundërshtar» në Teqen e Ali Sheh Pazarit, në të cilën ka «kryer aktivitet për rrëzimin e pushtetit popullor» dhe për këtë, kjo Gjykatë e dënoi me 3 vjet heqje lirie, konfiskimin e pasurisë së luajtshme dhe të paluajtshme, si dhe humbjen e të drejtës elektorale për 3 vjet. Ndërkohë nga regjimi ia pushkatoi djalin e madh, Besimi dhe nipi, Faiku. 

 Nderime 
Më 1995 Presidenti i Republikës së Shqipërisë Sali Berisha, e dekoroi me medaljen “Për veprimtari patriotike” me motivacionin “Ka kontribuar në luftën për çlirim kombëtar e pavarësinë e vendit. Është shquar në përhapjen e arsimit shqip”.

 Referime 

Kategoria:Lindje 1864
Kategoria:Vdekje 1955
Kategoria:Shehlerë shqiptarë
Kategoria:Njerëz nga Tirana
Kategoria:Të burgosur dhe të përndjekur në komunizëm